

Универзитет у Источном Сарајеву и Студентски парламент Универзитета у Источном Сарајеву позивају све студенте да учествују у наградном конкурсу Универзитет оком студената 2025. и на тај начин постану дио промотивне кампање Универзитета у Источном Сарајеву.

Циљ конкурса јесте да се на креативан начин представе факултети и академије и студентски живот на Универзитету у Источном Сарајеву.

Конкурс је отворен за сљедеће области:

**КОНКУРС 1: ФАКУЛТЕТСКА РАЗГЛЕДНИЦА**

„Факултетска разгледница“ подразумијева фотографију или више фотографија (колаж) којим се на оригиналан и занимљив начин приказује студирање на факултету или академији (предавања/вјежбе, студентски живот, студентске радионице, конференције, путовања и сл.) Фотографије или колаж могу садржати и писани текст.

Услови учешћа:

Фотографија или колаж мора бити ауторско дјело кандидата који пријављује.

Фотографија или колаж треба да буду високе резолуције и достављају се у JPEG, TIFF, PNG, или PDF формату.

Аутор/и морају бити уписани на факултет/академију Универзитета у Источном Сарајеву (било која година и статус).

Фотографију или колаж са подацима: пуно име и презиме, факултет/академија, смјер студија и година студија потребно је послати најкасније до петка, 28.02.2025. године на мејл адресу konkurs@ues.rs.ba.

Награде:

Све пристигле фотографије биће евалуиране од стране стручне комисије која ће изабрати најбоље фотографије и/или колаже и додијелити сљедеће награде:

– I награда за најбољу факултетску разгледницу – 500 конвертибилних марака

– II награда за најбољу факултетску разгледницу – 300 конвертибилних марака

– III награда за најбољу факултетску разгледницу – 200 конвертибилних марака

**КОНКУРС 2: КРАТКИ ВИДЕО- Реци шта студираш а да не кажеш шта студираш!**

Кратки видео „Реци шта студираш а да не кажеш шта студираш!“ подразумијева креирање видео записа у којем студент треба на оригиналан и занимљив начин да опише факултет или академију или студијски програм који студира без навођења директно шта студира.

Услови учешћа:

Видео мора бити ауторско дјело кандидата који пријављује/у.

Видео запис треба да буде одговарајућих техничких карактеристика (слика и звук) прилагођен за објаву на друштвеним мрежама (вертикални видео).

Видео запис не смије да буде дужи од 20 секунди.

Аутор/и морају бити уписани на факултет/академију Универзитета у Источном Сарајеву (било која година и статус).

Промотивни видео са подацима: пуно име и презиме, факултет/академија, смјер студија и година студија потребно је послати најкасније до петка, 28.02.2025. године на мејл адресу konkurs@ues.rs.ba. Промотивни видео већи од 25 MB потребно је послати преко WeTrasnfer.

Награде:

Сви пристигли промотивни видео садржаји биће евалуирани од стране стручне комисије која ће изабрати најбоље видео материјале и додијелити сљедеће награде:

– I награда за најбољи кратки видео – 500 конвертибилних марака

– II награда за најбољи кратки видео – 300 конвертибилних марака

– III награда за најбољи кратки видео – 200 конвертибилних марака

**КОНКУРС 3: КРАТКИ ВИДЕО „Реци шта студираш а да не кажеш шта студираш!“ СА НАЈВЕЋИМ БРОЈЕМ „СВИЂАЊА“**

Промотивни видео материјали који буду изабрани за објаву и који буду имали највећи број „свиђања“ на TikTok страници Универзитета у Источном Сарајеву (мјесец дана након објаве) ће бити награђени:

 – I награда– 500 конвертибилних марака + поклон 2 мјеста за Универзитетске спортске игре 2025. године

– II награда– 300 конвертибилних марака + поклон 2 мјеста за Универзитетске спортске игре 2025. године

– III награда- 200 конвертибилних марака + поклон 2 мјеста за Универзитетске спортске игре 2025. године

Аутори могу да поднесу више од једне пријаве за конкурс 1 и конкурс 2, али се гласови истог/истих аутора не збрајају, већ свака пријава се оцјењује појединачно.

Универзитет у Источном Сарајеву задржава право да поред награђених, слике и видео материјале користи у промотивној кампањи за упис студената, друшвтеним мрежама и својим активностима.

Срећно свима!